b'\n_START_ARTICLE_\nBrandon Lee\n_START_PARAGRAPH_\nBrandon Bruce Lee (\xe6\x9d\x8e\xe5\x9c\x8b\xe8\xb1\xaa, pinyin: L\xc7\x90 Gu\xc3\xb3h\xc3\xa1o) (1. helmikuuta 1965 Oakland, Kalifornia \xe2\x80\x93 31. maaliskuuta 1993 Wilmington, Pohjois-Carolina) oli yhdysvaltalainen n\xc3\xa4yttelij\xc3\xa4 ja Bruce Leen ja Linda Emeryn poika, joka kuoli tapaturmaisesti kesken Crow-elokuvan kuvausten. H\xc3\xa4n eli vain 28-vuotiaaksi._NEWLINE_Lee opiskeli Lee Strasbergin Akatemiassa sek\xc3\xa4 Emerson Collegessa.\n_START_SECTION_\nKuolema\n_START_PARAGRAPH_\nLee sai tapaturmaisesti surmansa Crow-toimintaelokuvan kuvauksissa Carolco Studiosilla, Wilmingtonissa, Pohjois-Carolinassa. Oli tarkoitus tehd\xc3\xa4 n\xc3\xa4ytt\xc3\xa4v\xc3\xa4 ammuntakohtaus, mutta Lee saikin vatsaansa oikean luodin._NEWLINE_Menossa oli filmin 52. kuvausp\xc3\xa4iv\xc3\xa4 oli 31. maaliskuuta 1993. Kuvattavassa kohtauksessa Leen hahmo Eric k\xc3\xa4velee asuntoonsa ja l\xc3\xb6yt\xc3\xa4\xc3\xa4 jengil\xc3\xa4iset raiskaamassa tytt\xc3\xb6yst\xc3\xa4v\xc3\xa4\xc3\xa4ns\xc3\xa4. Kohtaus p\xc3\xa4\xc3\xa4ttyy Ericin ja tytt\xc3\xb6yst\xc3\xa4v\xc3\xa4n raakaan murhaan. N\xc3\xa4yttelij\xc3\xa4 Michael Masseen hahmon oli tarkoitus ampua Leet\xc3\xa4, kun h\xc3\xa4n saapui ostoskassien kanssa asuntoon._NEWLINE_Koska elokuvan aputiimi oli aikataulusta j\xc3\xa4ljess\xc3\xa4, n\xc3\xa4k\xc3\xb6ispanokset p\xc3\xa4\xc3\xa4tettiin valmistaa aiemmin ostetuista oikeista patruunoista. Efektimies Bruce Merlin purki panokset; h\xc3\xa4n irrotti luodit, tyhjensi ruudin, laukaisi nallin ja laittoi luodit takaisin hylsyihin. N\xc3\xa4in patruunoista tuli aidon n\xc3\xa4k\xc3\xb6isi\xc3\xa4, mutta toimintakelvottomia. Merlin ja propeista vastannut Daniel Kuttner p\xc3\xa4\xc3\xa4ttiv\xc3\xa4t tehd\xc3\xa4 my\xc3\xb6s paukkupanoksia purkamalla patruunat ja korvaamalla ruudin ilotulitteissa k\xc3\xa4ytetyll\xc3\xa4 ruudilla. N\xc3\xa4ihin panoksiin ei laitettu luoteja._NEWLINE_My\xc3\xb6hemmin kuvauksissa aseesta laukaistiin nallilla ja luodilla varustettu patruuna. N\xc3\xa4in luoti irtosi hylsyst\xc3\xa4 ja jumiutui revolveriin. Kun ensimm\xc3\xa4inen tiimi k\xc3\xa4ytti asetta kuolinkohtauksessa, pes\xc3\xa4\xc3\xa4n oli ladattu paukkupatruunoita, joissa ei ollut luoteja. Luoti odotti piipussa, ja paukkupatruunan ruuti riitti sen laukaisemiseen. Lee haavoittui vakavasti kameroiden py\xc3\xb6riess\xc3\xa4 Carolco Studiosilla. _NEWLINE_Ohjaaja Alex Proyas keskeytti kohtauksen v\xc3\xa4litt\xc3\xb6m\xc3\xa4sti, mutta Lee pysyi lattialla. Leen yst\xc3\xa4v\xc3\xa4 ja stunttimies Jeff Imada juoksi h\xc3\xa4nen luokseen hoitajan kanssa, ja he huomasivat haavan noin tuuman verran navan alapuolella. Lee oli menett\xc3\xa4nyt jo tajuntansa, ja sairaalassa l\xc3\xa4\xc3\xa4k\xc3\xa4rit totesivat luodin sirpaleen aiheuttaneen vahingot. Leikkaus kesti viisi tuntia, mutta kello 13.04 Lee todettiin kuolleeksi._NEWLINE_Leen kuoleman tallentanut filminauha tuhottiin ilman ett\xc3\xa4 sit\xc3\xa4 edes kehitettiin. Kuolema todettiin onnettomuudeksi, jonka aiheutti paukkupatruunasta lent\xc3\xa4nyt luodin sirpale. Leen oli ollut tarkoitus menn\xc3\xa4 naimisiin kihlattunsa Eliza Huttonin kanssa vain 17 p\xc3\xa4iv\xc3\xa4\xc3\xa4 my\xc3\xb6hemmin. Lee haudattiin is\xc3\xa4ns\xc3\xa4 viereen Seattlen Capitol-kukkulalle 3. huhtikuuta 1993. _NEWLINE_Ruumiinavauksessa Leen ruumiista l\xc3\xb6ydettiin .44 kaliiperin kokonainen luoti. T\xc3\xa4m\xc3\xa4 poikkeaa studion antamasta selityksest\xc3\xa4, jossa puhutaan luodin sirpaleesta._NEWLINE_Lee ehti saada arvostusta lyhyell\xc3\xa4 urallaan, kun Black Belt -niminen arvostettu kamppailulajilehti valitsi h\xc3\xa4net vuoden mieheksi 1993.'